A Tanács 2457/78/EGK rendelete
(1978. október 16.)
az Európai Gazdasági Közösség és a Tunéziai Köztársaság között levélváltás formájában létrejött, a Tunéziából származó és eredetmegjelölésre jogosult egyes borokról szóló megállapodás megkötéséről
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 113. cikkére,
tekintettel a Bizottság ajánlására,
mivel az Európai Gazdasági Közösség és a Tunéziai Köztársaság között létrejött együttműködési megállapodást [1] 1976. április 25-én aláírták;
mivel az együttműködési megállapodás kereskedelmi rendelkezéseinek előzetes végrehajtása érdekében az ugyanezen a napon aláírt ideiglenes megállapodás [2] 1976. július 1-jén hatályba lépett;
mivel a megállapodást - az együttműködési megállapodás 20. cikkének (2) bekezdésében és az ideiglenes megállapodás 13. cikkének (2) bekezdésében említett, a tunéziai jog szerint eredetmegjelölésre jogosult és az 50000 hektoliteres éves közösségi vámkontingens keretén belül a Közösségbe vámmentesen behozható borok tekintetében az említett cikkekben előírt szabályok alkalmazására vonatkozó - levélváltás formájában jóvá kell hagyni,
ELFOGADTA EZT A RENDELETET:
1. cikk
Az Európai Gazdasági Közösség és a Tunéziai Köztársaság között levélváltás formájában létrejött, a Tunéziából származó és eredetmegjelölésre jogosult egyes borokról szóló megállapodást a Közösség nevében a Tanács jóváhagyja.
A megállapodás szövegét csatolták e rendelethez.
2. cikk
A Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására jogosult személyt.
3. cikk
E rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1978. október 16-án.